Makliker manier om staatseffekte te koop | Netwerk24
Makliker manier om staatseffekte te koop
Deur Vida Booysen 30 Augustus 2018 05:15
'n Elektroniese verhandelingsplatform vir staatseffekte is op die JSE bekendgestel.
'n Elektroniese verhandelingsplatform vir staatseffekte wat Woensdag op die JSE bekend gestel is, plaas dié beurs aan die voorpunt van die wêreld se kapitaalmarkte.
Die nuwe platform is geskep in vennootskap met die nasionale tesourie en 'n belangegroep bestaande uit Strate (die land se amptelike sekuriteitebewaarplek), die Gedragsowerheid vir die Finansiële Sektor (FSCA) en die banke wat primêre handelaars bedien.
Die loodsprogram is reeds sedert 18 Julie in bedryf en hierna is die volle spektrum van effekte ingefaseer, sê die JSE in 'n verklaring.
Teen 22 Augustus het al nege primêre handelaars met verhandeling op die nuwe platform begin.
Dit verskaf volgens Donna Nemer, direkteur van kapitaalmarkte van die JSE, al die voordele van 'n bedryfsomgewing van wêreldgehalte.
Transaksiekoste sal laer wees en handelaars sal pryse regstreeks kan sien, wat meer prysontdekking moontlik maak. Prysontdekking is die bekwame uitsnuffel van verkeerd geprysde bates, wat dan natuurlik 'n groter opbrengs hierop moontlik maak.
Sy glo die nuwe platform vir staatseffekte sal Suid-Afrika se kapitaalmark-infrastruktuur onder die mees gesofistikeerde in die internasionale kapitaalmarkte plaas.
" 'n Meer gesofistikeerde markinfrastruktuur is tot voordeel van die uitreikers van die effekte en beleggers, en dit posisioneer ons as 'n aantreklike beleggingsbestemming."
Die nuwe platform help Suid-Afrika ook om sy verbintenis tot die hervorming van sy kapitaalmarkte as deel van die G20-lande na te kom.
Meer as R2 000 miljard se staatseffekte is tans op die JSE genoteer en dié instrumente is verantwoordelik vir tot 90% van alle skuldmarklikiditeit wat aan die JSE gerapporteer word.
Staatsinstellings reik effekte uit en noteer dit dan op die JSE om finansiering in te samel vir groot infrastruktuurprojekte soos paaie, hospitale of kragstasies.
Beleggers leen dan weer op hul beurt die geld aan die regering wat rente daarop aan hulle betaal en die kapitaal ná 'n sekere tydperk terugbetaal.
"Dit was 'n lang sewe jaar sedert die idee vir die elektroniese verhandelingsplatform vir die eerste keer geopper is tot vandag se bekendstelling," sê Mondli Gungubele, adjunkminister van finansies.
Hy sê die instelling van die platform getuig van die prestasies wat behaal kan word as die regering en die private sektor saamwerk vir 'n gemeenskaplike doelwit.